Northugs VM-skjebne kan havne på Jorids bord
* Dommen mot Petter Northug vil være rettskraftig i starten av neste uke, etter at både han selv og påtalemyndigheten har godtatt den. * Når dommen er rettskraftig vil påtalemyndigheten først sende saken over til politiet. Deretter sendes den til Kriminalomsorgen region nord, siden det er i denne regionen skistjernen er registrert bosatt. * Northug må selv søke om å få gjennomføre straffen med elektronisk kontroll, såkalt «fotlenkesoning». * Trønderens arbeid er å gå fort på ski - og han vil trolig bli ansett som en såkalt «sesongarbeider». Det betyr at skistjernen, etter det VG forstår, sannsynligvis vil få innvilget utsettelse til etter årets sesong. * Northug skal ved en slik løsning ikke få noen særbehandling. Kriminalomsorgen tar individuelle hensyn i denne typen saker, uavhengig av om man er kjendis eller ikke. Skikongen ble torsdag formiddag dømt til fengsel i 50 dager og en bot på 185.000 kroner for promillekjøringen natt til 4. mai i år. I tillegg vil han bli fratatt førerkortet «for alltid», som vanligvis betyr i fem år. Det var en angrende langrennskonge som uttalte seg på en pressekonferanse en snau time etter dommen falt. Her sa han blant annet at han vil ha med seg hendelsen resten av livet og skamme seg over den. - Jeg har fått dommen og akseptert den. Jeg er klar til å ta den straffen jeg fortjener. Nå ser jeg frem mot å fokusere på fremtiden. Takk, avsluttet han fellesseansen med pressen.Deretter gikk han over til en-til-en-intervjuer med pressen. Til VG sa Northug at kompisen, som skistjernen utpekte som sjåføren av bilen i de tre første avhørene og som førte til en siktelse for falske anklager, ikke var sur eller forbannet på ham. Da Northug fikk dommen valgte han å akseptere den på stedet. Kort tid senere ble det også kjent at påtalemyndigheten ikke anker dommen, til tross for at den ble noe mildere enn de ønsket.Dommen vil dermed være retsskraftig tidlig i neste uke. Deretter blir det tatt en beslutning på hvor og hvordan Mosvik-karen skal sone. Blir det Verdal fengsel på Northug, kan han velge å sysselsette seg med pallesnekring og vaktmestertjenester, bordtennis og ergometersykler. Det kan bli krevende å få til et allsidig treningsopphold i fengselet. Han får benytte treningsrom, men utvalget er nok mer beskjedent enn det skistjernen er vant til. - Verdal fengsel er et åpent fengsel med 60 innsatte. Et fengsel med lav sikkerhet hvor de innsatte bor på brakker. Inne på fengslet har vi eget kjøkken, spisesal, treningsrom og fritidsrom. De innsatte er hovedsakelig sysselsatt med palleproduksjon, renhold eller kjøkkentjeneste. Vi har treningsrom som inneholder enkelt treningsutstyr til styrketrening og kondisjon, men utover det er ikke tilbudet det helt store, sier fengselsbetjent Johan Støre til VG.Selv om soningskøene er lange i landet generelt, er ikke presset størst på Verdal fengsel. Ifølge direktør i Kriminalomsorgen region nord, Jorid Midtlyng, er den nå på rundt 60 dager. - Normen er at soningen skal igangsettes innen 60 dager. Per i dag er det om lag 60 dagers ventetid i Verdal fengsel. Men når det gjelder fotlenkesoning er det ingen kø, så en slik soning kan skje raskere, sier hun. Det er kriminalomsorgen som avgjør om det blir ordinær fengselssoning eller om Northug får anledning til å sone med fotlenke. For dommer inntil fire måneder tilbyr kriminalomsorgen fotlenkesoning dersom ikke domsgrunnlaget tilsier noe annet. Dette må Northug søke om selv. Til VG sa Northug torsdag at han ikke har tatt stilling til om han vil sone med fotlenke ennå. Dersom det er fare for å miste jobben, kan man få tilpasset soning. Dersom soningsperioden kommer i vinter, vil han miste renn utenlands. - Soning kan ikke gjennomføres utenlands. Det gjelder både fotlenkesoning og vanlig soning i fengsel, sa Midtlyng til VG i går. Hun sier det er strenge regler for soningsutsettelse for lengre perioder, selv om de kan være fleksible innenfor kortere tidsrom. Det gjelder også for soning med fotlenke som kan iverksettes raskt. - Går det an å få utsatt soning i 4-5 måneder? - Ja, hvis man oppfyller vilkårene så er det mulig, sier Midtlyng. Northugs arbeid er å gå fort på ski - og han vil trolig bli ansett som en såkalt «sesongarbeider». Det betyr at skistjernen, etter det VG forstår, sannsynligvis vil få innvilget utsettelse til etter årets sesong. Northug vil ved en slik løsning ikke bli særbehandlet. Kriminalomsorgen tar individuelle hensyn i denne typen saker, uavhengig av om man er kjendis eller ikke. Ski-VM i Falun i februar er Northugs store mål, og om han må sone før eller etter dette, vil ha mye å si for sesongen.Ifølge Midtlyng ønsker kriminalomsorgen å få brukt kapasiteten på fotlenkesoning for å redusere presset på soningskøene. I tillegg har de erfaring med at denne typen soning minsker farene for videre kriminelle handlinger. - Er straffen lengre enn fire måneder kan man også søke om å få de fire siste månedene sonet med fotlenke, sier Midtlyng. Hun understreker at hun uttaler seg på generelt grunnlag, og at hun ikke kan gå inn på Northugs konkrete sak. Midtlyng opplyser at hver enkelt soningssak behandles individuelt. Kravet for elektronisk soning er blant annet en ordnet bo- og arbeidssituasjon. I tillegg må den domfelte underlegge seg strenge kontrollregimer. - Når vi får en dom oversendt til regionkontoret, sender vi ut tilbud om å søke om fotlenkesoning til alle som er i målgruppen. Hvis vi får en søknad må vi regne med litt behandlingstid, men det går ganske raskt, sier hun.Dersom Northug får anledning til, og til slutt selv ønsker å sone med fotlenke, vil alle bevegelsene hans være strengt regulerte. - Du skal i oppholde deg hjemme innenfor oppmålte arealer utover de tidene der det er avtalt at du skal være i aktivitet. Det gjelder fortrinnsvis samtaler på friomsorgskontoret, arbeid eller dersom du har søkt om permisjon til nødvendige ærender som legebesøk. Går du ut i hagen din går alarmen og ved gjentatte vilkårsbrudd blir du satt i fengsel. Ved brudd på rusforbud skjer innsetting i fengsel umiddelbart. Fotlenkesoning skal ifølge Midtlyng ikke være friere enn å sitte i fengsel, men man skal ha anledning til å opprettholde forpliktelser i arbeid og i hjemmet.
Fotlenke eller fengsel? Avgjørelsen om Petter Northugs soningsforhold kan ende hos direktør Jorid Midtlyng (61) i Kriminalomsorgen region nord.